Гуауи гуфIэгъуи зэпыщIащ  

Етхуанэ пычыгъуэ

Зэныбжьэгъухэр нэхущым ежьэри бий щIыбым къыдыхьащ. Пщыхьэщхьэ хуэкIуэу топхэр здэщытым нэсри мэзыбгъум зыщагъэбэяуащ, тIэкIу едзакъэхэри жэщыбг хъуху загъэпсэхуащ.

Жейм и IэфIыгъуэм зызэщIакъуэщ, мэзым къыхэкIхэри, топгъауэ сэлэтхэм ятеуащ, ахэр япхри ягъэтIылъыжащ, къапэувахэр сэшхуэкIэ зэтраупщIэтащ, фочауэ лъэпкъ хэмыту. Выгурэ виплIрэ ирахулIэри топыр кIэращIащ, выгум топышэр из къащIри къежьэжащ. Гуп цIыкIур пщыхьэщхьэм Мыхьэмэт и къуажэм къэсыжащ.

Мыхьэмэт етIуанэ махуэм а гуп дыдэр иутIыпщащ, топыр Хьэнифэ деж яшэну. Абыхэм, махуищкIэ гъуэгум тетауэ, топымрэ топышэхэмрэ Хьэнифэ деж нашэсащ.

—Мыхьэмэт си лъэIур игъэзэщIащ, уасэу щыIэм я нэхъ лъапIэр къысщIитащ. Нэчыхьытхыр къигъэкIуэну схужефIэж, — жиIэри Хьэнифэ топыр хуэзышахэр къитIыпщыжащ.

ИкIэщIыпIэкIэ нэчыхьытхыр кIуэри, Мыхьэмэтрэ Хьэнифэрэ я нэчыхьыр ятхащ, Хьэнифэ къыщашэну махуэмкIэ пIалъэ зэIахри, лIыкIуэхэр къэкIуэжащ.

Хьэнифэ и фызышэм тхьэмахуэ нэхъ имыIэжу Жьуубгъу деж щекIуэкIа зауэ гуащIэм Мыхьэмэт уIэгъэ хьэлъэ щыхъуауэ и ныбжьэгъухэм къахьыжащ.

Хьэнифэ деж хъыбарегъащIэ ягъэкIуащ.

УIэгъэкIэ Iэзэхэр къызэхуашэсащ. АрщхьэкIэ шэр куууэ хэтIысхьати, къыхахыну дзыхь ящIтэкъым.

Хьэнифэ дахэр еплIанэ махуэм къэсащ.

Жэщ къэс джэгуакIуэхэм щIэпщакIуэ ящIт, джэгут, къафэхэти, уIэгъэ хьэлъэр ягъэжейтэкъым. Мыхьэмэт нэхъ Iей хъу зэпытт.

Апхуэдэу щыхъум, Хьэнифэ Мыхьэмэт и шыпхъухэм яжриIащ:

—ЕмыкIу сыкъэвмыщI, си зы лъэIу закъуэ къысхуэфщIэ. Дэ тIур Тхьэм дызритащ, ди гъащIэр кIэщIми кIыхьми дызэдэпсэун хуейуэ дызэщхьэгъусэщ. Апхуэдэу щыщыткIэ, зы жэщ закъуэ нэхъ мыхъуми, мы си щхьэгъусэр хуит къысхуэфщI. Мы щIэпщакIуэ кIэншэр дывгъэгъэувыIи, си щхьэгъусэм и псэр сывгъэгъэтынш.

Зэшыпхъухэр Хьэнифэ жиIамкIэ арэзы хъущ,сымаджэм Хьэнифэ и закъуэ къыбгъэданэри, езыхэр щIэкIфжащ.

Пщащэр щхьэгъусэм бгъэдэгъуалъхьэри нэху щыху бгъэдэлъащ, лъы кэуд зыфIэкIуэда, щIыIэ зыхудиху сымаджэр и хъыджэбз щIыфэ пщтырымкIэ нэху щыху игъэхуэбащ. А зы жэщ  закъуэращ сымаджэр хуиту щыжеяр.

Мыхьэмэтыр кIуэ пэтми нэхъ Iей хъу зэпытти, шэр, къыхахмэ, къелын-къемылынт, къыхамыхмэ, зэрихьынур IупщIт. Апхуэдэу щыхъум, Хьэнифэ иукъуэдиящ шэр къыхахын хуейуэ. Аргуэру Iэзэхэр къызэхуашэсри зэчэнджэщащ, шэр къыхахыну траухуэри, къыхахащ. АрщхьэкIэ сымаджэр уIэгъэм пэлъэщакъым, Мыхьэмэтыр дунейм ехыжащ. Ар лIыфI зэрыщIалъхьэ хабзэу щIалъхьащ, зэрыхэкуу ягъэлъапIэу.